O‘zbekiston Respublikasi Prezidentining 2009-yil 16-noyabrdagi PF-4152-sonli “Ish haqi, pensiyalar, stipendiyalar va ijtimoiy nafaqalar miqdorini oshirish to‘g‘risida”gi farmoni bo‘yicha pensiyalarni qayta hisoblash tartibi to‘g‘risidagi nizomni tasd

O‘zbekiston Respublikasi Prezidentining 2009-yil 16-noyabrdagi PF-4152-sonli “Ish haqi, pensiyalar, stipendiyalar va ijtimoiy nafaqalar miqdorini oshirish to‘g‘risida”gi Farmoni ijrosini ta’minlash maqsadida O‘zbekiston Respublikasi Mehnat va aholini ijtimoiy muhofaza qilish vazirligi hamda Moliya vazirligi qaror qiladi: 
 1. O‘zbekiston Respublikasi Prezidentining 2009-yil 16-noyabrdagi PF-4152-sonli “Ish haqi, pensiyalar, stipendiyalar va ijtimoiy nafaqalar miqdorini oshirish to‘g‘risida”gi Farmoni bo‘yicha pensiyalarni qayta hisoblash tartibi to‘g‘risidagi nizom ilovaga muvofiq tasdiqlansin. 
 2. O‘zbekiston Respublikasi Mehnat va aholini ijtimoiy muhofaza qilish vazirligi va Moliya vazirligining 2009-yil 11-avgustdagi 50 va 82-sonli “O‘zbekiston Respublikasi Prezidentining 2009-yil 8-iyuldagi PF-4119-sonli “Ish haqi, pensiyalar, stipendiyalar va ijtimoiy nafaqalar miqdorini oshirish to‘g‘risida”gi Farmoni bo‘yicha pensiyalarni qayta hisoblash tartibi to‘g‘risidagi Yo‘riqnoma”ni tasdiqlash haqida”gi (ro‘yxat raqami 1995, 2009-yil 18-avgust) (O‘zbekiston Respublikasi qonun hujjatlari to‘plami, 2009-yil, 34-son, 376-modda) qarori o‘z kuchini yo‘qotgan deb hisoblansin.
 3. Mazkur qaror O‘zbekiston Respublikasi Adliya vazirligida davlat ro‘yxatidan o‘tkazilgan sanadan boshlab o‘n kundan keyin kuchga kiritilsin.
 Mazkur Nizom O‘zbekiston Respublikasi Prezidentining 2009-yil 16-noyabrdagi PF-4152-sonli “Ish haqi, pensiyalar, stipendiyalar va ijtimoiy nafaqalar miqdorini oshirish to‘g‘risida”gi Farmonining 4-bandiga asosan pensiyalarni qayta hisoblash tartibini belgilaydi.
 1. Yuqorida ko‘rsatib o‘tilgan Farmonga muvofiq 2009-yilning 1-dekabridan quyidagilarning eng kam miqdorlari belgilanadi:
 eng kam ish haqi — oyiga 37 680 so‘m;
 yoshga doir pensiyalar — oyiga 74 660 so‘m;
 bolalikdan nogironlarga beriladigan nafaqa — oyiga 74 660 so‘m;
 zarur ish stajiga ega bo‘lmagan keksa yoshdagi va mehnatga layoqatsiz fuqarolarga beriladigan nafaqa — oyiga 45 220 so‘m.
 2. 1991-yilning 1-yanvarigacha va undan keyingi yillarda tayinlangan pensiyalarning miqdorini tenglashtirish va qayta hisoblab chiqish maqsadida, ilovaga muvofiq yangi yillar bo‘yicha differensiyalangan tuzatuvchi koeffitsiyentlar o‘rnatiladi.
 3. Pensiyalarni hisob-kitob qilish uchun eng kam ish haqining sakkiz baravaridan ortiq bo‘lmagan o‘rtacha oylik ish haqi inobatga olinadi (37 680 so‘m x 8 = 301 440 so‘m).
 4. Yangi tuzatuvchi koeffitsiyentlar qo‘llanilgan o‘rtacha oylik ish haqi miqdori eng kam oylik ish haqining sakkiz baravari va undan yuqori miqdorda bo‘lgan hollarda, pensiyalarni qayta hisoblab chiqarishda o‘rtacha bir oylik ish haqi eng kam ish haqining sakkiz baravari 301 440 so‘m (37 680 so‘m x 8) bilan chegaralanib, ish stajiga bog‘liq ravishda pensiyalarni hisoblash uchun qabul qilingan foizlarga ko‘paytiriladi.
 5. Yoshga doir yoki I va II guruh nogironlik bo‘yicha pensionerlar “Fuqarolarning davlat pensiya ta’minoti to‘g‘risida”gi Qonunning 7 va 17-moddalariga muvofiq to‘liq pensiya tayinlash uchun to‘liq ish stajiga ega bo‘lmagan taqdirda, pensiya qayta hisoblashda bor stajga mutanosib ravishdagi miqdorda tayinlanadi.
 6. Barcha hollarda pensiyalarga ustama eng kam oylik ish haqidan (37 680 so‘m) kelib chiqib aniqlanadi.